Hakkasin värskekapsahautise jaoks porgandeid puhastama, ja tõdesin pilku üle köögi lastes, et looma polegi. Kuna olime just arsti juurest tulnud ja süsti saanud, siis arvasin, et  küllap ahastab teises toas meie voodis oma õudse elu üle. Jõudsin järjega juba pesemiseni, kui siis kraanikausist peotäit välja tõstes üks väiksem porks teiste vahelt välja libises, ja maha kukkus. Ossaa… Pipi ilmus nagu see ameeriklaste imehävitaja absoluutselt ei tea kust. Ta materialiseerus porgandi kohal, ja enne kui ma reageerida jõudsin, tassis selle võidukalt pessa ning pistis kinni. Terve porgandi. Ausalt. Ma ei saanud isegi head pilti, sest see kõik toimus tõelisel ahvikiirusel - ilmselt kartis  vaene loom, et ma viimased ribad ta ablaste hammaste vahelt välja tahan kiskuda, nagu ma päeval õuest leitud hallitanud leivakontsuga tegin…